Zootopia itu apa sih? Jelaskan dalam bahasa jawa ya

Zootopia (dibabar minangka Zootropolis ing sawenèh nagara Éropah) iku filem pulisi sobat animasi 3D Amérikah taun 2016 kanthi gènre petualangan, misteri, kemidhi sing digawé Walt Disney Animation Studios lan dibabar Walt Disney Pictures. Filem iki dadi filem animasi unggulan angka 55 ing séri Walt Disney Animated Classics. Byron Howard lan Rich Moore minangka sutradarané lan Jared Bush minangka mitrasutradarané (ing dhebut kasutradarané). Ginnifer Goodwin, Jason Bateman, Idris Elba, Jenny Slate, Nate Torrence, Bonnie Hunt, Don Lake, Tommy Chong, J. K. Simmons, Octavia Spencer, Alan Tudyk, lan Shakira dadi para ngisi swarané. Lakon filemé nyaritakaké kongsi sing ora lumrah antaraning pulisi trewélu lan juru pandel garangan abang nedya ngudani konspirasi sing nyangkut ilangé warga sipil prédhator saka métropolis mamalia.

Zootopia digebyagaké ing El Capitan Theatre nalika 17 Fébruari 2016 lan wiwit dibabar ing biyoskup kanthi wujud 2D, Disney Digital 3D, RealD 3D lan IMAX 3D nalika 4 Maret 2016. Filem iki éntuk pangalem kritis miliginé ngenani tèknik animasiné, pangisi swarané, lan sekénarioné. Para kritik nyentrong irah-irahané carita sing ngenani prasangka lan setéréotipe, sing ngombyak kala iku. Filem iki kasil mecahaké rékor filem laris ing sawenèh nagara lan ngasilaké bruto punjul $1 milyar ing sakubenging donya. Iki nglantari filem iki nyandhak urutan kapindho sing ngasilaké bruto paling akèh ing taun 2016 lan ing urutan angka 24 ing sadawaning jaman.